รัฐบาลไหนก็ล้มเหลว ?
สถาบันอิศราระดมกูรูเศรษฐกิจ การเมือง กฎหมาย การศึกษา มาเสวนาเรื่อง “มองเมืองไทยให้ไกลกว่าได้เลือกตั้ง” ได้ข้อสรุปอย่างที่ตั้งหัวข้อว่าเลือกตั้งไปก็ไลฟ์บอย เพราะยังมีปัญหาบานตะไท ไม่ว่ารัฐบาลไหนมาก็น่าจะล้มเหลว บางคนยังบอกว่าอย่าไปฝากความหวังกับนักการเมือง ซึ่งเอาแต่แย่งชิงอำนาจกัน หลังเลือกตั้งคนไทยจะไม่ได้ประโยชน์อะไร
20 ม.ค. 2562

ทายท้าวิชามาร : ใบตองแห้ง
สถาบันอิศราระดมกูรูเศรษฐกิจ การเมือง กฎหมาย การศึกษา มาเสวนาเรื่อง “มองเมืองไทยให้ไกลกว่าได้เลือกตั้ง” ได้ข้อสรุปอย่างที่ตั้งหัวข้อว่าเลือกตั้งไปก็ไลฟ์บอย เพราะยังมีปัญหาบานตะไท ไม่ว่ารัฐบาลไหนมาก็น่าจะล้มเหลว บางคนยังบอกว่าอย่าไปฝากความหวังกับนักการเมือง ซึ่งเอาแต่แย่งชิงอำนาจกัน หลังเลือกตั้งคนไทยจะไม่ได้ประโยชน์อะไร
หรือครับ งั้นจะเลือกตั้งทำไม ก็ให้ทหารปกครองต่อไปสิ แล้วทหารปกครองมาสี่ปีกว่า แก้ปัญหาได้ไหม กูรูหลายรายก็เข้าไปร่วมมือกับทหาร เป็น กมธ. เป็น สปช. เป็นกรรมการปฏิรูปประเทศ แล้วทำอะไรสำเร็จบ้าง
คือพอจะมีเลือกตั้ง เทคโนแครตก็มักปรามาสนักการเมือง ชนะเลือกตั้งเข้ามาก็แก้ปัญหาไม่ได้ คนฟังก็คล้อยตาม ว่าใช่เลย พรรคการเมืองมีแต่อวดนโยบายขายฝัน แต่ไม่ยักพูดอีกด้าน ว่าสี่ปีกว่าผ่านไป ก็ทหาร รัฐราชการ เทคโนแครต นี่แหละที่ช่วยกันปู้ยี่ปู้ยำประเทศจนหนำใจ ทำให้ทุกอย่างถอยหลัง แล้วยังมาฝากความหวังอะไรกับนักการเมือง
แน่จริงคุยเลยสิครับ สี่ปีผ่านไป ทหาร รัฐราชการ เทคโนแครต ได้วางรากฐานประเทศไว้มั่นคงยั่งยืนก้าวหน้า รัฐบาลไหนมาก็สบาย ไม่ใช่ทำนายทายทักว่าเลือกตั้งแล้วจะล้มเหลว เหมือนปูทางให้ทหารกลับมาใหม่
ถามว่ารัฐบาลไหนมาก็ล้มเหลว จริงไหม จริงครับ ภายใต้โครงสร้างที่วางไว้โดยระบอบ คสช. ซึ่งมีทั้ง ส.ว.แต่งตั้ง กรรมการยุทธศาสตร์ชาติ องค์กรอิสระลากตั้งลากยาวจากยุค สนช. พรรคการเมืองขั้วตรงข้ามชนะถล่มทลายก็บริหารประเทศไม่ได้ หรือต่อให้ตั้งรัฐบาลสืบทอดอำนาจได้ ไม่มี ม.44 ทำอะไรก็จะติดขัดไปหมดเช่นกัน
สี่ปีที่ผ่านไป ระบอบ คสช. ไม่เพียงแต่วางกับดักนักการเมืองต่างขั้ว หากยังวางระบอบรวมศูนย์อำนาจราชการ ที่ทำให้ส่วนหัวโต ระดับกลางระดับล่างไม่กล้าตัดสินใจ วางกฎเกณฑ์เข้มงวดจุกจิก ทำอะไรก็กลัวผิดไปหมด
ใครมาเป็นรัฐบาล ไม่เพียงต้องแก้รัฐธรรมนูญ หากยังต้องแก้กฎหมาย กฎกระทรวง ระเบียบ คำสั่ง โครงสร้างที่พะรุงพะรัง ขณะเดียวกัน ก็มีงบประมาณจำกัด เพราะ 5 ปี คสช. นอกจากทำงบขาดดุล 2 ล้านล้านบาท ยังมีงบผูกพันซื้ออาวุธหลายแสนล้าน
ยกตัวอย่างง่าย ๆ ปัญหาการศึกษา ซึ่งเป็นเรื่องใหญ่ชี้อนาคตประเทศ การปฏิรูปก่อนหน้านี้ แบ่งโครงสร้างเป็นเขตพื้นที่การศึกษา ขึ้นต่อ สพฐ. พอ คสช.เข้ามา ก็เพิ่มศึกษาธิการจังหวัด ขึ้นกับผู้ว่าฯ ไม่ทราบมีไอเดียวิเศษอย่างไร แต่ผลที่ได้คือโรงเรียนมีนาย 2 ทาง (ขัดแย้งกันอีกต่างหาก) แถมเพิ่มข้าราชการระดับกลาง ซี 7-8 ที่อยู่ตามสำนักงาน เพิ่มงบตั้งสำนักงานศึกษาธิการจังหวัด ศึกษาธิการภาค แทนที่จะกระจายอัตราครูสู่โรงเรียน
ถามว่าคนมาเป็นรัฐมนตรีศึกษาฯ ในรัฐบาลหน้าจะทำอย่างไร จะรื้อโครงสร้างใหม่ได้ไหม ต้องใช้เวลาเท่าไหร่แก้ปัญหาที่ คสช.ทิ้งไว้
นี่ยังไม่พูดถึงการครอบงำความคิดอนุรักษนิยม เข้มงวดเสื้อผ้าหน้าผม สอนเด็กท่องค่านิยม 12 ประการ แล้วกลับอ้างว่าจะสอนคนรุ่นใหม่คิดเป็น
ปัญหาเช่นนี้มีแทบทุกกระทรวง แทบทุกประเด็นสำคัญ เพราะโครงสร้างที่ คสช.วางไว้คือรัฐรวมศูนย์อำนาจราชการเป็นใหญ่ ภายใต้กรอบล้าหลัง ใครมาเป็นรัฐบาลก็จะทำงานไม่ได้
ถ้าคนไทยเอาแต่มุ่งหวังว่าเลือกตั้งแล้วจะได้รัฐบาลใหม่ จะได้สิ่งดี ๆ โดยไม่ตระหนักว่า คสช.ทำให้ประเทศถอยหลัง สร้างภาระสร้างอุปสรรคไว้เพียงไร สุดท้ายก็จะผิดหวัง แล้วก็จะเป็นเหยื่อนักทำลายประชาธิปไตยว่าเห็นไหม รัฐบาลเลือกตั้งใครมาก็ล้มเหลวทุกที เมื่อเจอกับดักที่วางไว้
 